10 Petere o ile a kwala jaana: “Lo dira sentle [fa lo] tlhokomela [lefoko la boporofeti] jaaka lo tlhokomela lobone lo lo phatsimang mo lefelong le le lefifi, go fitlha letsatsi le tloga le tswa le mphatlalatsane a tlhaba.” “Mphatlalatsane” ke eng kana ke mang? Lefoko “mphatlalatsane” le tlhaga gangwe fela mo Baebeleng, mme bokao jwa lone bo tshwana le jwa lefoko “naledi ya moso.” Tshenolo 22:16 e bitsa Jesu Keresete e re ke “naledi ya moso e e phatsimang.” Mo dipakeng dingwe tsa ngwaga, dinaledi tse di ntseng jalo ke tsone tsa bofelo go tlhaba kwa kgaleng ya botlhaba. Di tlhaga pele fela ga letsatsi le tlhaba ka jalo di supa go tlhaba ga letsatsi le lesha. Petere o dirisa lefoko “mphatlalatsane” go bua ka Jesu fa A sena go amogela maatla a Bogosi. Ka nako eo, Jesu o tlhaba mo lobopong lotlhe, go akaretsa le lefatshe la rona! Jaaka Mesia wa Mphatlalatsane, o supa go tlhaba ga letsatsi le lesha, kgotsa motlha o mosha, o o tlhabelang batho botlhe ba ba kutlo.